د سومالیا په برید کې د وژل شویو شمېر 276 ته ورسېده
په سومالیا کې چارواکي او ډاکټران وایي د موګادېشو په موټر بمب برید کې د وژل شویو کسانو شمېر 276 ته ورسېده.
په دغه برید کې شاوخوا ۲۰۰ کسان نور ژوبل شوي دي. عیني شاهدان وايي تر دې دمخه یې داسې قوي چاودنه نه وې لېدلې. د سومالیا حکومت لا هم په برید کې د وژل شویو کسانو دقیق ارقام نه دي خپاره کړي. رویټرز اژانس د ډاکټرانو او چارواکو له خولې د وژل شویو او زخمیانو دا ارقام خپاره کړي دي. برید مهمو وزارتونو ته نژدې په یو سړک کې وشو. چارواکي اندېښنې لري چې شاید د تلفاتو شمېر زیات شي. اسوشیټډپرس وايي ولسمشر محمد عبدلاهي له برید وروسته درې ورځي ملي ماتم اعلان کړی دی، هغه پر ټولو سومالیایانو غږ وکړ چې د زخمیانو د ژغورلو لپاره وینې ورکړي. یو پولیس چارواکي محمد حسین وویل ډېر زخمیان په روغتون کې مړه شول. برید د شنبې په ورځ وشو. چاودېدونکي توکي په یو موټر کې ځای په ځای شوي وو. د سومالیا حکومت وايي برید له القاعده سرې تړلې د الشباب ډلې کړی دی، اکثرآ وژل شوي او زخمیان ملکي خلک دي. د سومالیا د اطلاعاتو وزیر عبدالرحمن عمر وویل چې دې چاودنې د "الشباب ډلې ظلم او وحشت" نور هم ښکاره کړ. امریکا دا برید غندلی دی او ویلي دي چې د سومالیا له خلکو او افریقايي ټولنې سره په ګډه کار کوي چې تروریزم مات کړي.